  Виталий Пронин  Сентябрь пумын Кун Кенешысь депутатъёс эскерозы Удмуртиын улӥсьёслы дунтэк музъем висъян сярысь законлы проектэз. Сое ӟечен лыдъяз ни республикаысьтымы министръёслэн кабинетсы. Табере музъем сётозы трос нылпиё семьяослы но. Со понна адямиослы гожтоно луоз заявление - таосты черодэ пуктозы. Музъем кесэг понна таӵе гражданъёс торгъёсын нюръяськоно уз луэ. Бакча возён понна дунтэк висъяськоз 6 сотка музъем. Корка пуктыны но хозяйство радъясьёслы чакламын мукет быдӟалаен кесэг. Городъёсын но город выллем лыдъяськись посёлокъёсын - 15 сотка, гуртъёсын - 25 сотка, ивортӥз ваньбур кусыпъёсъя министрлэн воштӥсез Владимир Наумов.Али Удмуртиын трос нылпиё семьяос 12 сюрс лыдъясько. Таӵе категорие пыро куинь но солэсь ятыр пинал будэтӥсьёс. Дунтэк музъем чакламын со семьялы, кытын бадӟымез пиналзылы 18 арес тырмемын ӧвӧл на.Корка пуктон дыръя музъем кесэгез висъялозы арендае. Лэсьтӥськон йылпумъяськем но ваньбурез регистрация пыр ортчытэм бере та музъем адямиослы дунтэк сётӥськоз ни.Законэ воштонъёс пыртыку, чиновникъёс чаклазы мукетсэ но. Шал-шал бусые музъем сётъяно ӧвӧл. Адямиос медаз курадӟе вутэк, тылтэк, сюрестэк. Соин инфраструктураез радъянлы кулэ луоз утчаны 2 миллиард 300 миллион манет. Быгатозы-а кивалтӥсьёс вырӟытыны тазэ ужпумез?Елена Скворцова.     